遊方壺
作者：鄧深
朝代：宋

paragraphs: 摘勝尋幽須携壺，人生偷取醉工夫。
楚天雲浄秋雨餘，王孫招客追觀娛。
晝寢忽來喚宰予，道有方壺宜同趨。
江神解事驅龍魚，水波不興清風徐。
柔櫓咿啞人歌呼，美酒滿載不待沽。
登亭忻與竹鶴徒，有徑深穩醉何虞。
住處領略貪須臾，頻頻改席殊趑趄。
湘流渺渺含碧虛，孤煙落日不可模。
市塵彼岸自一區，嘉木奇石鄰座隅。
亭下蒲帆逝不居，往往望此如仙都。
近對岳麓翠屏鋪，上頭目力到重湖。
昔年登覽蔾杖扶，清凉甘露來香厨。
相看不遠跡尚疏，濟勝之具空踟躕。
興盡請以歲月書，仇香洒墨鸞鳳如。
別后寄我詩成圖，爲問畫家傳本無。